CELEX: 32014D0084
Language: et
Date: 2014-02-12 00:00:00
Title: 2014/84/EL: Komisjoni rakendusotsus, 12. veebruar 2014 , millega muudetakse rakendusotsust 2013/426/EL, milles käsitletakse meetmeid, millega hoida ära sigade Aafrika katku viiruse levik liitu kolmandatest riikidest või selliste kolmandate riikide territooriumi osadest, kus selle haiguse esinemine on kindlaks tehtud, ja millega tunnistatakse kehtetuks otsus 2011/78/EL (teatavaks tehtud numbri C(2014) 715 all)  EMPs kohaldatav tekst

14.2.2014   
            
            
               ET
            
            
               Euroopa Liidu Teataja
            
            
               L 44/53
            
         
      KOMISJONI RAKENDUSOTSUS,
   12. veebruar 2014,
   millega muudetakse rakendusotsust 2013/426/EL, milles käsitletakse meetmeid, millega hoida ära sigade Aafrika katku viiruse levik liitu kolmandatest riikidest või selliste kolmandate riikide territooriumi osadest, kus selle haiguse esinemine on kindlaks tehtud, ja millega tunnistatakse kehtetuks otsus 2011/78/EL
   (teatavaks tehtud numbri C(2014) 715 all)
   (EMPs kohaldatav tekst)
   (2014/84/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 6,
   ning arvestades järgmist:
   
               (1)
            
            
               Sigade Aafrika katk on väga nakkav surmaga lõppev viirushaigus, mis tabab kodu- ja metssigu ning võib kiiresti levida eelkõige haigestunud loomadest valmistatud toodete ja nakkust kandvate elutute objektide kaudu.
            
         
               (2)
            
            
               Sigade Aafrika katkuga seotud olukorra tõttu Venemaal võttis komisjon vastu otsuse 2011/78/EL, (2) milles sätestatakse meetmed, millega hoida ära kõnealuse haiguse levik liitu. Pärast seda, kui leidis kinnitust sigade Aafrika katku puhang Valgevenes 2013. aasta juunis Leedu ja Poola piiri lähedal, võttis komisjon vastu rakendusotsuse 2013/426/EL, (3) millega tunnistati kehtetuks ja asendati otsus 2011/78/EL.
            
         
               (3)
            
            
               Rakendusotsuses 2013/426/EL on sätestatud meetmed, mille kohaselt tuleb nõuetekohaselt puhastada ja desinfitseerida kõik „loomaveokid”, millega on transporditud elusloomi ja sööta ning mis sisenevad liitu Venemaalt ja Valgevenest, ning et kõnealune puhastamine ja desinfitseerimine tuleb korrektselt dokumenteerida.
            
         
               (4)
            
            
               Komisjoni tervise- ja tarbijaküsimuste peadirektoraadi toidu- ja veterinaaramet on rakendusotsuses 2013/426/EL sätestatud meetmete rakendamist kontrollinud neljas Venemaa ja Valgevenega piirnevas liikmesriigis.
            
         
               (5)
            
            
               Kontrollimine näitas, et sööta transportivaid veokeid ei saa täielikult nõuetekohaselt puhastada ja desinfitseerida, sest selliseid veokeid on raske kindlaks teha. Peale selle ei ole võimalik teada, kas kõnealused veokid on läbinud piirkondi, millest on oht tuua sisse sigade Aafrika katk.
            
         
               (6)
            
            
               Kontrollimine näitas, et Venemaa ja Valgevenega piirnevad liikmesriigid on juba kehtestanud täiendavad sigade Aafrika katku sissetoomise vastast kaitsetaset suurendavad bioturvalisusmeetmed, nagu muude kui loomaveokite desinfitseerimine, mille puhul on kahtlus, et need võivad põhjustada kõnealuse haiguse sissetoomist.
            
         
               (7)
            
            
               Toidu- ja veterinaarameti kontrolli tulemusi tuleks võtta arvesse, et parandada otsuses 2013/426/EL sätestatud meetmeid.
            
         
               (8)
            
            
               On asjakohane piirata puhastamis- ja desinfitseerimiskohustuse kehtimist ainult elusloomi transportivate veokite suhtes. Seevastu tuleks kehtestada uued bioturvalisusmeetmed, mille kohaselt tuleb desinfitseerida veokid, mis võivad endast ohtu kujutada.
            
         
               (9)
            
            
               Eeldatavasti sigade Aafrika katkuga seotud olukord kõnealuses piirkonnas lähikuudel muutub ja seepärast tuleks otsuse 2013/426/EL kohaldamist ajaliselt piirata.
            
         
               (10)
            
            
               Seepärast tuleks otsust 2013/426/EL vastavalt muuta.
            
         
               (11)
            
            
               Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsust 2013/426/EL muudetakse järgmiselt.
   
               1)
            
            
               Artikkel 1 asendatakse järgmisega:
               „Artikkel 1
               Käesolevas otsuses tähendab „loomaveok” iga sõidukit, mida on kasutatud elusloomade veoks.”
            
         
               2)
            
            
               Artikli 2 lõige 1 asendatakse järgmisega:
               „1.   Liikmesriigid tagavad, et loomaveoki operaator või juht esitab I lisas loetletud kolmandast riigist või sellise kolmanda riigi territooriumi osast liidu territooriumile sisenemise kohas liikmesriigi pädevale asutusele teabe, mis tõendab, et veoruumi, laadimisruumi, olemasolu korral veoki korpust, laadimisrampi, loomadega kokku puutunud seadmeid, rehve ja juhikabiini ning mahalaadimisel kasutatud kaitseriietust/-jalatseid on pärast viimast loomade mahalaadimist puhastatud ja desinfitseeritud.”
            
         
               3)
            
            
               Artiklit 3 muudetakse järgmiselt:
               
                           a)
                        
                        
                           lõige 3 asendatakse järgmisega:
                           „3.   Kui lõikes 1 osutatud kontrolli käigus selgub, et loomaveoki puhastamine ja desinfitseerimine ei ole olnud piisav, peab pädev asutus toimima ühel järgnevalt kirjeldatud viisil:
                           
                                       a)
                                    
                                    
                                       ta suunab loomaveoki nõuetekohasele puhastamisele ja desinfitseerimisele pädeva asutuse määratud kohas, mis asub asjaomases liikmesriigis, võimalikult lähedal liidu territooriumile sisenemise kohale, ning väljastab lõikes 2 osutatud sertifikaadi;
                                    
                                 
                                       b)
                                    
                                    
                                       kui liidu territooriumile sisenemise koha lähedal ei ole sobivat puhastamise ja desinfitseerimise kohta või kui on oht, et puhastamata loomaveokist eraldub loomsete saaduste jääke:
                                       
                                                   i)
                                                
                                                
                                                   keelab loomaveokil liitu siseneda või
                                                
                                             
                                                   ii)
                                                
                                                
                                                   teeb nõuetekohaselt puhastamata ja desinfitseerimata loomaveoki esialgse kohapealse desinfitseerimise, kuni alates ELi piirile saabumisest 48 tunni jooksul kohaldatakse punktiga a ette nähtud meetmeid.”;
                                                
                                             
                                 
                     
                           b)
                        
                        
                           lisatakse lõige 5:
                           „5.   Liidu territooriumile sisenemise koha liikmesriigi pädev asutus võib nõuda iga sellise sõiduki, sealhulgas sööta transportivate sõidukite, mille puhul ei saa välistada märkimisväärset liidu territooriumile sigade Aafrika katku toomise ohtu, rehvide või mis tahes muude veoki osade kohapealset desinfitseerimist, mille desinfitseerimist peetakse ohu vähendamiseks vajalikuks.”
                        
                     
         
               4)
            
            
               Artikli 4 järele lisatakse artikkel 4a:
               „Artikkel 4a
               Käesolevat otsust kohaldatakse kuni 31. detsembrini 2015.”
            
         Artikkel 2
   Käesolev otsus on adresseeritud liikmesriikidele.
   
      Brüssel, 12. veebruar 2014
      
         
            Komisjoni nimel
         
         
            komisjoni liige
         
         Tonio BORG
         
      
   
   
      (1)  EÜT L 24, 30.1.1998, lk 9.
   
      (2)  Komisjoni otsus 2011/78/EL, 3. veebruar 2011, milles käsitletakse teatavaid meetmeid, millega hoida ära sigade aafrika katku viiruse levik Venemaalt Euroopa Liitu (ELT L 30, 4.2.2011, lk 40).
   
      (3)  Komisjoni rakendusotsus 2013/426/EL, 5. august 2013, milles käsitletakse meetmeid, millega hoida ära sigade Aafrika katku viiruse levik liitu kolmandatest riikidest või selliste kolmandate riikide territooriumi osadest, kus selle haiguse esinemine on kindlaks tehtud, ja millega tunnistatakse kehtetuks otsus 2011/78/EL (ELT L 211, 7.8.2013, lk 5).